Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af forordning (EF) nr. 1626/94 om tekniske foranstaltninger til bevarelse af fiskeressourcerne i Middelhavet« (98/C 73/24)

Rådet for Den Europæiske Union besluttede den 6. oktober 1997 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg udpegede Quevedo Rojo til hovedordfører.

Det Økonomiske og Sociale Udvalg vedtog på sin 350 plenarforsamling den 10. og 11. december 1997, mødet den 10. december 1997, med 75 stemmer for og 2 hverken for eller imod, følgende udtalelse.

1. Generelle bemærkninger

1.1. ØSU udarbejdede den 27. marts 1996 en udtalelse, hvori det godkendte Kommissionens forslag vedrørende fiskeri i Middelhavet af almindelig tun med flydeliner uden forankring, som efter dets mening fremmede en rationel fiskeripolitik og tog hensyn til ligevægten i fiskebestandene.

1.2. Det pågældende forslag trådte i kraft med Rådets forordning (EF) nr. 1075/96 af 10. juni 1996, som indeholdt to artikler, der ændrede forordning (EF) nr. 1626/94, idet der indførtes visse tekniske foranstaltninger til bevarelse af fiskeressourcer i Middelhavet.

1.3. Det foreliggende forordningsforslag omhandler vedtagelsen af de to anbefalinger vedrørende tunfiskeriet i Middelhavet, som Den Internationale Kommission for Bevarelse af Tunfiskebestanden i Atlanterhavet vedtog på sit 10. ekstraordinære møde i San Sebastian (Spanien) fra den 22. til den 29. november 1996. Disse anbefalinger udgør et positivt supplement til tidligere vedtagne anbefalinger.

2. Særlige bemærkninger

2.1.1. To EU-lande (Frankrig og Spanien) har som medlemmer af ICCAT allerede accepteret at overholde de fremsatte anbefalinger.

2.1.2. ØSU vedtog i marts 1996 Kommissionens forslag om indførelse af et forbud mod fiskeri af almindelig tun med flydeline uden forankring fra fartøjer af en længde på over 24 meter i perioden fra den 1. juli til den 31. juli hvert år, eftersom dette forslag efter ØSU's mening fremmer en rationel fiskeripolitik og tager hensyn til ligevægten i fiskebestandene.

2.1.3. Den Internationale Kommission for Bevarelse af Tunfiskebestanden i Atlanterhavet (ICCAT) har fremsat to anbefalinger, som skal bidrage til at bringe fiskeriet tilbage på et bæredygtigt niveau. Disse anbefalinger forekommer passende i lyset af den foruroligende situation, der gør sig gældende for tunfiskebestanden.

2.1.4. ØSU godkender Kommissionens forslag.

3. Konklusion

3.1. Det anbefales, at EU og de direkte berørte lande indfører kontrolmekanismer, som sikrer gennemførelsen af de bestemmelser i forordningsforslaget, der vedrører såvel fangstmetoder som fiskenes størrelse.

3.2. Det er vigtigt, at protokollen om EU's tiltrædelse af ICCAT træder i kraft hurtigst muligt (de lande, der endnu ikke har ratificeret den, bør gøre det).

3.3. Der må etableres et samarbejde, som gør det muligt at efterleve ICCAT's anbefaling og udarbejde en plan for langsigtet genoprettelse af bestanden af almindelig tun i Middelhavet.

Bruxelles, den 10. december 1997.

Tom JENKINS

Formand for Det Økonomiske og Sociale Udvalg